《水壁》
宋代·华镇

画手闻曹霸，伊人岂裔孙。穷神邈江海，遗迹在墙垣。

发地惊涛起，扶椽叠浪翻。来非自胥怒，去不为鲸吞。

咫尺重渊险，寻常万里奔。气疑烝宇宙，势欲浸乾坤。

但见挥长笔，谁能测巨源。汪洋须骇瞩，洼突几惊扪。

湛湛将澄处，悠悠叠细痕。轻飔掠伊洛，阔岸漫湘沅。

怒势功尤壮，飞澜地欲掀。沧溟拥神岛，穷发运游鹍。

槃礴应无顾，安排自有门。夙成参造化，无用契胚浑。

岁久人虽远，尘侵墨未昏。依稀逢海若，彷佛吊湘魂。

倦客萦多累，乘桴特未援。时来观浩荡，聊用涤尘烦。

莫使蜗涎蠹，常令墨妙存。不劳浮渤澥，已似陟昆崙。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。